Papersnake/gushiwen huggingface dataset:
除夕
童佩（明代）

闭门寒满榻，长铗共萧然。数口客千里，一家人两天。

岁华流水上，心事暮钟前。谁谓春风近，三更是隔年。
题曹怡轩樵笛吟稿四首 其一
萧立之（宋代）

曹家诗有黄初脚，江出岷山日夜东。机妙斲轮君尔巧，计穷齧镞我何功。
玉楼春（立春日）
毛滂（宋代）

小园半夜东风转。吹皱冰池云母面。晓披阊阖见朝阳，知向碧阶添几线。

小烟弄柳晴先暖。残雪禁梅香尚浅。殷勤洗拂旧东君，多少韶华聊借看。
闻哭
王令（宋代）

冬温春疫早，死者晨满街。
但闻哭子悲，不闻哭母哀。
老慈爱益深，壮刚气则乖。
嗜欲夺天性，情恩占妻孩。
诗三百具存，声已亡南陔。
人情古不美，况复嗟今哉。
哭张孝廉际亮四章 其四
姚燮（清代）

微生九死幸逃灾，偏向天涯哭汝来。可惜杜陵忧国老，谁闻庾汝过江哀。

途穷转似重泉慰，身贱难言一代才。自此樵川春不醒，紫云零落八闽台。
兰阳杂咏八首
董正官（清代）

闻道黔中雨势偏，秋冬兰雨更连绵。气迎塞北风掀浪，地处瀛东水上天。

补石欲邀娲再鍊，变桑谁信海三迁。可怜冲压艰修复，租税年年泣废田。
桑麻遣兴二首 其二
林大钦（明代）

世路懒抟扶，山林祇自迂。卧幽千古迥，披豁一虚无。

点咏随歌鸟，陶尊赖浊酤。行欢终宇宙，意绪不荒芜。
茶瓶儿·杨花糁径樱桃落
纳兰性德（清代）

杨花糁径樱桃落。绿阴下、晴波燕掠，好景成担阁。秋千背倚，风燕宛如昨。
可惜春来总萧索。人瘦损、纸鸢风恶。多少芳笺约，青鸾去也，谁与劝孤酌？
索刘述之新酿
孙升（宋代）

稍觉香熏鼻，还思酒人唇。
盈缸止三斗，可拨瓮头春。
惠泉
倪璧（清代）

一勺清溪自古传，品题宜向竹炉煎。中泠浪得虚名去，珍重人间第二泉。
学士院端午贴子二十七首 太皇太后阁六首
苏辙（宋代）

决狱初迎雨，开仓旋嚷。
青黄今接夏，饥疫免忧春。
帘密风时度，接深日倍长。
纻罗随节赐，黍麦趁新尝。
执热宁忘濯，清心自释烦。
东朝闻好语，畏日解余暄。
山磨玉尘除旧廪，捧箱采缕看新丝。
一年丰乐今将半，两殿欢声外得知。
舟楫喧呼招屈处，禽鱼鼓舞放生中。
百官却拜枭羹赐，凶去方知舜有功。
玉殿清虚过暑天，草庐烦促念民编。
外家近许迁新宅，不遣司农费一钱。
大衍易吟四十首
方回（元代）

习坎德天险，重离文日新。
明内始照外，亨心方发身。
晚春偶题呈正甫先生
释斯植（宋代）

老来春去怯凭栏，今古兴亡一笑间。
满径落红人不到，杜鹃啼雨入空山。
送胡平一赴召六绝 其六
曾丰（宋代）

匪旦参兮伊夕枢，收藏名迹不容书。史官强立功臣传，房杜无功功有馀。
莺
薛季宣（宋代）

绵蛮巧语庆青春，金线低垂柳色新。定自知时厌流荡，归来空谷混泥尘。
立秋社集赋得木叶动秋声留别诸君
邓云霄（明代）

寺古册更幽，爽气金天接。新凉入高树，萧瑟吟风叶。

轻随清磬度，微带寒蝉咽。听之伤客心，骨冷魂先詟。

日月如车轮，徂年催急节。孤臣不遇主，何异长门妾。

团扇自光辉，秋风难再热。徘徊别知友，转觉临歧怯。

执手肠九回，离琴曲三叠。折赠欲搴兰，江波眇难涉。
宿雪竹山同茹蘖大师夜话
王夫之（明代）

不知情在与无情，丈室挑灯魄自惊。海溅云飞千嶂断，烟笼雪压一枝轻。

破船载月浮寒水，别路寻芳驻晚晴。自擭杨坟茎草绿，春归闲唱踏莎行。
九月廿一日雨中查核灾黎有作
王廷范（清代）

村舍无烟况宿储，荒荒寒雨下平芜。监门绘后添萧瑟，不是东坡笠屐图。
病中六首
陈师道（宋代）

旧岁连新岁，凉床又暖床。
山川屏里画，时刻篆中香。
畏垒安吾土，支离饱太仓。
若教身再健，鹤背入维扬。
促织
杨公远（宋代）

促人机杼意殊深，彻夜啾啾不绝吟。
莫入五侯庭院去，青蛾红粉少知心。
次韵邦直见答二首
苏辙（宋代）

真能一醉逃烦暑，定胜三杯御腊寒。
自有诗书供永日，莫将丝竹乱风滩。
舞雩何处归春莫，叩角谁人怨夜漫。
闻道丹砂近有术，锱铢称火共君看。
五斗尘劳尚足留，闭门聊欲治幽忧。
羞为毛遂囊中颖，未许朱云地下游。
无事会须成好饮，思归时亦赋登楼。
羡君幕府如僧舍，日向城隅看浴鸥。
雷峰一初送竹屿春谷和尚诗有莫念平生下泽车
南洲法师（明代）

莫念平生下泽车，新诗传得自西湖。
飞抢不羡培风翼，秣饰徒怜病颡驹。
野殿劫灰前古寺，离宫春草旧行都。
相望惟有南峰月，照见黄妃塔影孤。
卧疾叙意诗
王秀之（南北朝）

贞悔不少期，福极固难豫。疾药虽一途，遂以千百虑。

景仄念徂虽，带缓每危曙。循躬既已兹，况复岁将暮。

层冰日夜多，飞云密如雾。归鸿互断绝，宿鸟莫能去。

辍我丘中琴，良由一嗟故。隐沦迹有违，宰官功未树。

何用揽余情，恨恨此故路。岂言劳者歌，且曰幽人赋。
题沈周写生二十四种 其六 枇杷
弘历（清代）

卢橘非秦树，黄金本蜀珍。文园早消渴，郭氏未为贫。

熨齿生凉乍，堆盘带露新。仲长曾有论，缅想见斯人。
南歌子（早春）
程垓（宋代）

梅坞飞香定，兰窗翠色齐。水边沙际又春归。领略东风、能有几沙知。

爱月眠须晚，寻花去未迟。谁家庭院更芳菲。费尽才情、休负一春诗。
寄内及儿女二首 其二
赵蕃（宋代）

幼子未识面，吾儿无用英。家虽以儒奋，身欲事农耕。

水竹为居处，布荆令女行。超然老夫妇，脱粟配藜羹。
寄吴仲云帘访
邵懿辰（清代）

吾州城东两吴氏，郁郁诗声俱鹊起。祭酒流风京兆丞，夔州朁人绣衣使。

眼明寄读花宜集，笏庵清新不专美。星轺昔阅黔南山，彩笔刻画青巑岏。

牂柯江畔丹枫落，哥罗驿前黄日寒。山祇愕舞要佳句，访俗重来冠鹿冠。

鹿冠峨峨官不贱，朱墨纷纷料堆案。此邦硗瘠万山中，常调偏淹积薪叹。

讼庭草绿倒清樽，梯田雨肥润诗砚。公诗往往到古人，判笔能为万室春。

手板朝来看山翠，黄绸梦里觅吴莼。百蛮风静秋仓满，海国悲笳耳不闻。
蝶恋花 其六 代韶九闺情
龚鼎孳（清代）

彩线鸳鸯愁暗缬。花雨新添，水暖银塘节。燕子穿帘飞又歇。

冰纨衬贴芙蓉雪。

闷倚玉箫吹半阕。报道人归，喜极还嗔绝。别后心情明镜彻。

日长挂到如眉月。
行路难·男儿坎轲徒搔首
冯著（唐代）

男儿坎轲徒搔首，入市脱衣且沽酒。行路难，权门慎勿干，
平人争路相摧残。春秋四气更回换，人事何须再三叹。君不见
雀为鸽，鹰为鸠，东海成田谷为岸。负薪客，归去来。龟反顾，
鹤裴回，黄河岸上起尘埃。相逢未相识，何用强相猜。行路难，
故山应不改，茅舍汉中在。白酒杯中聊一歌，苍蝇苍蝇奈尔何。
和筱岫次韵元微之咏醉十二篇 其十一 同醉
孙元衡（清代）

招来纵浪酒中人，直似陶潜影答神。莫逆于心相视笑，山花开遍不知春。
效饮马长城窟
徐树铭（清代）

怫郁筑长城，长城何连连。健儿格斗群虏遁，一城何能塞九边。

苟能用一夫，戎虏相迍邅。赵魏齐楚燕，一将举之如转圜。

何为纷纷畏北贼，填塞白骨连青天。闺中少妇能坚节，边马何时去边月。

远人望月马嘶风，秦吏正督修城功。健儿含悲对秦吏，不知有人大呼公。

等既皆去，吾亦从此逝。
立春三绝句 其一
周紫芝（宋代）

暖风融雪晴方好，春意催年老自悲。故国未归空有梦，梅花欲动又题诗。
摄山秋夕作
屈大均（明代）

秋林无静树，叶落鸟频惊。
一夜疑风雨，不知山月生。
松门开积翠，潭水入空明。
渐觉天鸡晓，披衣念远征。
赠如璧长老二首 其一
赵鼎臣（宋代）

少游太学饶夫子，老倚清松璧上人。好与惠休为后嗣，直疑贾岛是前身。

浮萍暂聚曾交臂，独鹤孤飞遂绝尘。肯念故人今白发，与云出岫莫辞频。
屏居北郊自秋涉冬绝省人事触绪有感吒之讽吟
程公许（宋代）

口为祸之穽，异者同之分。
谁龙噤不语，兀兀如羁囚。
我岂好违俗，心未忘好修。
本不慕华显，宁有忮与求。
赵遥鹏鷃同，贫贱非所羞。
风涛涨平陆，驾予一虚舟。
未如泯机智，鸥鸟与之游。
吾今已得师，稽首漆园周。
纪梦八诗 其一
刘允（宋代）

银筑层台玉砌成，五云深映百花明。兽环响彻重门启，无限青娥喜笑迎。
逢山人
朱庆馀（唐代）

星月相逢现此身，自然无迹又无尘。

秋来若向金天会，便是青莲叶上人。
时人为张飞玉追马歌
佚名（魏晋）

人守有张飞。马中有玉追。
阻舟彭城再赴高地官云龙山宴
皇甫汸（明代）

兰渚淹仙棹，莲宫接梵筵。江山曾用武，人世合逃禅。

缘是三生得，游应两度还。咏归无待月，虚寂扈弥天。
蔡藏用生辰
释德洪（宋代）

非烟云子酿新晴，争看麒麟堕地行。悉达已闻今日诞，优昙知地为谁荣。

已惊久视方瞳碧，更觉藏年玉骨清。曾伴麻姑家法在，愿随风驭到蓬瀛。
邓粹有诗次韵
陈造（宋代）

袖手从公辟不怀，天心月脇有馀才。
将坛贾勇知无敌，删府新除定见催。
楚国谁今衙屈宋，欧门我亦后苏梅。
锦囊得句无虚日，尽卷淮山胜概回。
赠高端礼
李光（宋代）

炎暑劳相过，清言扇为停。新吟舍瑟作，衰耳洗竽听。

诸老子犹接，正音今已零。君家高记室，句法是仪刑。
依韵和杭州施正臣与李审言王道粹宴有美堂唱酬
沈遘（宋代）

昔为邻政愧难参，今读新诗叹召南。美化由来称乐国，胜游还足发清谈。

江山临眺乘秋霁，旌节联归卷夕岚。病客区区方北去，尚思堂下暂停骖。
谢彦国相公和诗用醉和风雨夜深归
邵雍（宋代）

道堂闲话侭多时，尘外杯觞不浪飞。
初上小车人已静，醉和风雨夜深归。
题时觉寺在在堂十二首
舒坦（宋代）

枉将风月恼肝脾，懒复雕镌出小诗。
尽日焚香面山坐，卷帘时与夜僧棋。
徐真君祠堂东西二室次许将韵
陈旸（宋代）

六题曾彻九重门，暂阻尧阶奏万言。今日又蒙师许我，汉廷当沛异常恩。
黄埠墩
邹方锷（清代）

平江八百平如掌，漠漠清阴两岸苔。突兀孤亭撑水出，九龙衔下一珠来。
休逸台
韩琦（宋代）

牙城之北好大圃，中有废台名抱螺。基圆有道盘屈上，故以螺目义匪佗。

当时兴者择地审，气象爽垲形势多。今如孤冢但荆棘，不知隳坏年几何。

背城人迹既罕到，往往满岁无一过。我来侵圃治兵库，得披榛莽登巍峨。

襟怀豁若出尘外，四视天末穷纤罗。满城风物聚掌上，红芳绿树明交柯。

太行之下不可数，万峰起落如翻波。北来州域尽平地，孰若旧邺襟山河。

此为游览最佳处，遂施畚筑完陂陀。台头结宇尚简朴，台面甃甓严镌磨。

魏宫冰井久湮没，铁梁有四沦耕禾。精刚之质不少动，俚俗传诧邻妖讹。

云有神物常默护，守令千百无敢拖。我怜古物辇而至，为台之柱植四阿。

州人闻至极惊异，就台观者肩相摩。榜以休逸岂独尚，与众共乐乘春和。

主人间复命宾酌，樽前随分弦且歌。病来饮兴直衰浅，献酬勉强颜须酡。

退尝内省尔何德，尔求自逸人讥诃。反思吾本任忠义，日不作伪心无颇。

君恩至厚假乡守，正宜休此祛馀疴。尪孱报国未能奋，慨然倚槛空长哦。
读西汉
王令（宋代）

汉得孤秦万弊时，当年丞相要无为。
洛阳年少空流涕，谁谓书生果有知。
沁园春 其六 答赠孝峙尔玉尔斐兼悼天鹿三用前韵
曹尔堪（清代）

畴昔盛年，四五词家，谑月嘲风。自烽烟澒洞，故人凋谢，白杨萧飒，离黍迷濛。

天壤之间，犹存吾辈，坐看川流泻东。全无绪，只矮檐曝背，寒日方中。

雪吟花醉能从。披蠹简吾师河上公。更彭城三老，声华是凤，柳州八及，少长为龙。

纵感存亡，还娱健在，行见儿孙小字同。陶暮景，向蒲汀系缆，藓磴支筇。
西江月·灯花
吴承恩（明代）

零落不因春雨，吹残岂藉东风。结成一朵自然红，费尽工夫怎种。
有焰难藏粉蝶，生花不惹游蜂。更阑人静画堂中，曾伴玉人春梦。
送杨训导擢曹州掌教二首 其一
唐顺之（明代）

传魁之世久知名，君作师儒更有声。巳道江东桃李遍，春风还被鲁诸生。
过菊江亭
于谦（明代）

杖履逍遥五柳旁，一辞独擅晋文章。
黄花本是无情物，也共先生晚节香。
新秋水芝池上 其一
潘诚贵（清代）

池馆清秋里，房栊尽日阴。露香寒瀹茗，雨气润支琴。

久病添诗债，澄观养道心。晚凉眠易熟，过客莫来寻。
史德修挽词
郭印（宋代）

世道交相丧，古风邈悠悠。
真纯化浮伪，士俗日以偷。
公生寂寥后，慨然跋前修。
奧学穷根柢，高文谢雕锼。
壮岁拾科目，回翔四十秋。
孝弟可移官，所至人歌讴。
处己务恬退，驰骛吾所羞。
临民本慈惠，击搏吾所咻。
俯仰无愧怍，言行何悔尤。
邦符与使节，异乎人之求。
可怜贪残子，快意乏远谋。
报应捷影响，坐致无边愁。
傥如西方说，宁逭铁围囚。
不知公英灵，久矣清都游。
友人仕掾曹为上官所迫从赋此送归
吴克恭（元代）

采兰复采兰，绿叶何参差。馨香满怀袖，持以遗所思。

恩情中道绝，此心当告谁。愿结青林佩，悠哉白云期。

石间揽三秀，学道倘因之。
十骥咏 其一 御赐千里雪
卢象升（明代）

疋练飞腾眼界空，白云为窟矫如鸿。轻麾羽骑狼烟靖，长驾应推第一功。
登陉州回山
茅大方（明代）

回山楼观拥烟霞，即是瑶池阿母家。
万里不来青鸟使，千年空老碧桃花。
汉朝天子求丹药，瀛海神仙望翠华。
欲问安期杳何许，沧溟清浅几桑麻？
濡须山头亭子
郭祥正（宋代）

孤亭压危峰，绝景入平眺。双崖控巢水，禹力万古耀。

林倾乾象控，涛淙地轴掉。茅茨数椽屋，噫哉魏武庙。

心殊岐山伯，迹异甘棠召。荒戍传遗灵，血食岂亡诮。

吞吴势虽壮，晋起国旋剽。楼船战士去，沧浪尽鱼钓。

平时欲何为，览古谩长啸。愁烟起孤壑，白鸟聚残照。

谁令五月来，不见万山烧。又复想大雪，下上玉岩峤。

重游莫能期，将归且停趬。诗辞搜亦苦，物状竟难肖。

终篇写亭壁，翻惭画师妙。
刘景文
姜特立（宋代）

忆昔刘景文，其父死西战。
出身与我同，诗文亦璀璨。
结交苏与黄，秦张同一贯。
文武初不分，西班不须换。
鸡窠岩
李纲（宋代）

磔磔天鸡啼晓烟，仙家风景镇芳妍。自从彩翼飞仙后，只有遗栖寄岭巅。
初夏玉井亭晚立
杨万里（宋代）

冶蕊倡花一雨空，鲜晴新涨未亏侬。
竹兼树影眠天底，人凭栏干立镜中。
看尽水衣投北岸，方知今日是南风。
黄鹂对语无寻处，忽见双飞入别丛。
顾梅西东吴小隐
黄玠（元代）

昔日东吴顾文学，族大今为磐石宗。林下幽居得隐者，小营斋庐无十弓。

会稽竹箭美如玉，奇才更出菰芦中。卓然学道见真性，气貌穆若扬清风。

园有佳蔬胜食肉，春初早韭秋晚菘。莼菜何惭八珍味，橘树亦疏千户封。

静观物化那有极，虎可为鼠蛇可龙。大痴小黠竞相逐，胡不远视要其终。
和何子应盛山一首
冯时行（宋代）

径扫风云净，炉薰山谷香。
青葱环暗壁，金壁跨崇冈。
小雨留归旆，飞霞落酒觞。
干戈遽如许，税鞅更何妨。
詹东图有茶癖即所居为醉茶轩自言一饮辄可数百杯书来索诗戏成短歌寄赠
胡应麟（明代）

吾闻卢同有茶癖，七碗清风生两腋。吾闻陆羽称茶仙，铜瓶细酌中泠泉。

古来知味但如此，咄咄新安詹仲子。胸吞云梦蟠潇湘，一饮百碗消枯肠。

虎丘之产茶仅斗，尽采遗君不盈口。蒙山石上青槎牙，咀嚼那能烦齿牙。

斟酌建溪三百饼，巨杓长瓢堪酩酊。风炉竹几罗庭除，大铛贮月来中厨。

松风才过鱼眼发，玉乳盈缸喷香雪。鲸吞鳌吸如有神，淋漓醉墨驰风云。

一饮一挥三百首，若个能诗复能酒。胡生十载戒饮茶，金茎日夜烹黄芽。

天瓢一滴欲冲举，刺刺文君未相许。羡君豪兴为汝歌，歌成掷溯桐江波。

明年倘忆吾乡茗，谷雨前朝赴龙井。
挽陆文端公追赠太傅凤石先生 其七
曹家达（清代）

故国漂摇剩此身，勉扶冲主奉明禋。状元衣钵文山后，无愧当时第一人。
河上老人歌（一作河上歌）
王昌龄（唐代）

河上老人坐古槎，合丹只用青莲花。

至今八十如四十，口道沧溟是我家。
再得成都过华阴
赵抃（宋代）

孤臣何以报君恩，愿泽坤维轸虑分。却笑乖崖懒重去，有诗羞见华山云。
菩萨蛮
庄棫（清代）

人人都说江南好。今生只合江南老。水调怨扬州。月明花满楼。

当时年少乐。湖上春衫薄。春水碧于烟。绿阴藏画船。
留题洞岩
刘述（宋代）

英英洞口云，触石才一缕。
须叟遍空山，霈然作灵雨。
万物一以泽，孤踪无处所。
我心良所珍，作诗以自矩。
宫桑闻北郊亲蚕赋 其三
黄佐（明代）

毋曰我私，黼裳卷衣。爰响爰禋，既襄既宜。父母攸诒，云胡勿思。
长星行
郝经（元代）

银槊万条日没酉，玉虹千丈月合丑。雄鸡一声半天赤，太阳欲合星在柳。

东南势妥裁冰刀，东北迸开驱雪帚。行侵荧惑掩太白，直从北斗向南斗。

上相黯惨忽无色，上将参差都不守。明堂帝坐总茫昧，房驷王良欲奔走。

渐过舆鬼漫两河，浑扫三垣当井口。突烟滚滚欲浮动，异事惊人古未有。

初从暵旱忽风雨，拔木轰山声乱吼。尔后妖芒忽亘天，七月初吉又踰九。

纵横凌犯卧复坚，自暮至朝长更久。五年江馆戴片天，变故纷纭翻覆手。

摧心褫魄又见此，闭目不敢窥户牖。天倾地裂由积衅，败国亡家皆自取。

吾闻有道必得寿，长星劝汝一杯酒。
空碧亭 其二
陈樵（元代）

长林衣被蔚蓝光，水树重重护曲防。碧落不随河显晦，白榆却种涧中央。

石泉飞落万沤发，松影淡时千丈强。我向北峰高处下，如何倒卓柳阴傍。
赠别林蜚伯户部
叶封（清代）

软尘如海汎溟涬，蜃气楼台眩光景。芸芸朝暮轰喧豗，不问公私蛙蛙黾。

九逵车马轇轕驰，盛者炎炎衰者冷。谁其摆脱萦搅缘，解听晨钟梦魂憬。

异哉林子独天挺，身虽酬酢心自静，曩予彊持手版时，窃怪阔迂太孤鲠。

逢君相视笑莫逆，谓能潦倒乐与并。狂吟往返读且赓，贳酒招寻醉还醒。

只应方枘成锄铻，奚有疏观枉见省。言诗今数新城王，顾谓两生特清警。

一人知己古所难，念此胸怀日耿耿。比来俯仰分升沈，依旧从容泯畦町。

俄传布诏徵儒流，谬叨同举惭公等。天庭掞藻旷代稀，我本空疏君暇整。

无如刺绣输倚门，何况撞钟以寸莛。半生夜堕眢井中，一瞬云过泰山顶。

嗟乎六忆勿复歌，聊胜五穷竟靡骋。浮湛郎署犹避世，拥肿支离直县瘿。

侧闻阴盛则变常，杞人之忧更怲怲，喟然归去江湖边，愿忍长饥决幽屏。

淡交屈指宁可多，会面为期几何顷。凤翔千仞鸿亦冥，下视枋榆乱榛梗。

滔滔才水委逝川，落落吾侪终爱鼎。
莺啼序
项鸿祚（清代）

晴窗峭寒骤减，掩荼蘼翠户。晓阴薄、步屧前廊，渐觉芳讯迟暮。

阴栏见、将雏燕老，榆烟漠漠莺啼树。黯离怀，衫袂东风，乍沾飞絮。

最忆西泠，画舫载酒，倚垂杨绿雾。钿波映、堤上宫眉，锦鳞曾寄情素。

任人闲、愁深似海，尽销入、檀牙金缕。趁斜阳，轻棹归来，不惊鸥鹭。

评花小榭，待月虚帘，总未经雁旅。何况有，粉围香陈，漏永灯烬，捣梦生云，碾春成雨。

京绡半臂，吴绫双枕，如今都是销魂处。悔无端、短楫秋江渡。

旗亭怅望，天涯草又青青，采壁泪满尘土。

鹃催碧暗，蝶怨红稀，叹客衣换苎。但想像鸦头睡袜，鹊尾薰炉，冷落琼台，醉歌醒舞。

思量觅寄，同心栀子，知君应更憔悴苦。莫凄凉、长傍秦筝柱。

新词自摺筠笺，暝写晨吟，阿环嚏否？
檃栝东坡观棋诗引并四言诗二首
杨万里（宋代）

五老峰前松荫庭，风光清美日华明。
独游略不逢一士，时有纹枰落子声。
句
郑薰（唐代）

项斯逢水部，谁道不关情。
观陈希夷先生真及墨迹 其三
邵雍（宋代）

希夷真可观，希夷墨可传。希夷心一片，不可得而言。
题鲤
徐渭（明代）

鲤鱼墨中神采多，赤尾银鳞古妇梭。
二月桃花春水涨，一须万斛上天河。
踏莎行（和人赋双鱼花）
周紫芝（宋代）

风翠轻翻，雾红深注。鸳鸯池畔双鱼树。合欢凤子也多情，飞来连理枝头住。

欲付浓愁，深凭尺素。戏鱼波上无寻处。教谁试与问花看，如何寄得香笺去。
夏日
陆游（宋代）

病退身初健，时清吏更休。
渴蜂窥砚水，慵燕息帘钩。
棋局每坐隐，屏山时卧游。
真成爱长日，未用忆新秋。
巫秀丽为四川之奇观其一晴
高吉（宋代）

巫峡秋深景最幽，山岚泼翠淡烟浮。
看来不复成云雨，空锁襄王旧日愁。
满江红 重九与张舍人
韩玉（宋代）

正欲登临，何处好、登临眺望。君约我、今朝携酒，古台同上。

风静秋郊浑似洗，碧空淡覆玻璃盎。夕照外、渺渺万遥山，开青嶂。

龙山事，空追想。风流会，今安往。我劝君一杯，为君高唱。

今日谋欢真雅胜，休辞痛饮葡萄浪。纵黄花、明日未凋零，非佳赏。
离萍乡晚宿里田铺
李光（宋代）

晓出萍乡动越吟，清溪无底乱山深。颓垣破屋邮亭古，面壁聊观去住心。
依韵和双头芍药十六首 其十五
陆佃（宋代）

晚菘早韭谩连群，过眼终无爱惜人。照日舞鸾情款曲，趁风飞燕势停均。

名归本草千方秘，职在司花一命真。回首凤凰城阙下，倩谁移与后园春。
送周明德应诏之京师
刘绩（明代）

阊门柳条未堪折，只宜相见不相别。人生踪迹各东西，半是车轮与马蹄。

把酒送君城北路，晓日鸦啼乌桕树。一声歌罢泪满巾，僮仆催人上塘去。

愿为辘轳缠青丝，辘轳可展心不移。男儿出处自有分，与君那得不相离。

官家有程行莫缓，后夜相思月还满。
题刘子脩画牡丹送吴子充还白下 其一
欧大任（明代）

内苑繁花胜绮罗，五陵春色共经过。君归独把金陵酒，一曲谁同玉树歌。
清平乐 同施景悦赌双陆不胜，戏作。
白朴（元代）

闲寻博奕。饱饭消长日。自笑家储无＊石。百万都教一掷。平生酒圣诗豪。韦娘局上相嘲。今日风流磨折，翠裘输与＊袍。
酬令狐相公赠别
刘禹锡（唐代）

越声长苦有谁闻，老向湘山与楚云。
海峤新辞永嘉守，夷门重楚信陵君。
田园松菊今迷路，霄汉鸳鸿久绝群。
幸遇甘泉尚词赋，不知何客荐雄文。
上灵洞栖真寺听琴赠立公
金履祥（宋代）

为访高人入山去，迢迢山路不知劳。
此身已到山高处，更听琴声山更高。
春晚赋得馀花落（得起字）
李益（唐代）

留春春竟去，春去花如此。蝶舞绕应稀，鸟惊飞讵已。

衰红辞故萼，繁绿扶雕蕊。自委不胜愁，庭风那更起。
琴鹤楼
王又曾（清代）

湖上青山太不情，年年冷笑行人行。寺门老柳争舒眼，看尽别人浑不管。

琴鹤楼，何不移去荒溪之侧穷严幽，我不复见何怨尤。

乃当湖山花木最佳处，葡萄深杯酾红油。一时朋友自胶漆，万古弟兄曾劝酬。

黄垆黄垆非少壮，不须邻笛增恓怆。成佛生天本是虚，求官作达夫成妄。

西冷依旧好风烟，回首经今十年。吟魂醉魄难呼取，独立西江三板船。
岁晚书事十首
刘克庄（宋代）

荒苔野蔓上篱笆，客至多疑不在家。
病眼看人殊草草，隔林迢递见梅花。
和友人顾某新制草席元韵
徐炳（清代）

蔗境恬如许，疏慵计复佳。不须歌莞簟，即此外形骸。

蝶梦喧清昼，蛙声静小斋。前身应字虎，藉草亦同侪。
游石所题于轩壁
陈易（宋代）

酒吸阳春入肺肠，茶罢清风生肘腋。安知石所洞中人，不是武陵溪上客。
送陆澧郭郧
皇甫冉（唐代）

才见吴洲百草春，已闻燕雁一声新。

秋风何处催年急，偏逐山行水宿人。
沁园春·冬夜如年
陈德武（宋代）

冬夜如年，客枕无眠，怎到天明。待数残二十五、寒更点，听馀一百八、晓钟声。雨却敲篷，滩头激缆，总与离人诉不平。遍闻得，我浚深恨海，砌起愁城。问君何事牵萦。想最苦人间是别情。念千山万水，沈鱼阻雁，一身两地，煼燕煎莺。绣枕痕多，锦衾香冷，意有巫山梦不成。怎撇下，这两字相思，万里虚名。
居厚弟示和诗复课十首
刘克庄（宋代）

病久溪堂镇日关，潭空不复著蛟蟠。
断无喝道来松下，时有拿蛟到苇间。
上宰相书浑绝笔，闻皇子报一开颜。
出门应被盟鸥笑，谁遣高飞带箭还。
挽程中书令三首
郑獬（宋代）

社稷方为系，乾坤岂不容。
庙堂遗剑履，风雨失蛟龙。
汉将莲花幕，周人马鬣封。
小羌犹慢礼，先折太阿锋。
夜雨有怀
王道直（明代）

冷风吹幕影，碎雨响蕉声。伏枕才成寐，犹来梦里惊。
次四兄韵效李义山
晃冲之（宋代）

莫冬一丈长安雪，壮士临风独慨慷。
门巷岂无骑马客，江湖犹有捕鱼郎。
夜平蔡贼兵轻敌，晓入梁园赋擅场。
载酒欲寻谁与饮，江梅头白自悲伤。
坐涧边石上
陈与义（宋代）

三面青山园竹篱，人间无路访安危。
扶筇共坐槎牙石，涧水悲鸣无歇时。
春风
张镃（宋代）

春风日日过东墙，睡起人閒蝶自忙。
吹尽玫瑰能底惜，只缘销去一年香。
晚夏
薛雍（明代）

榴结累累实，藕花坠粉红。燕飞江面雨，鸷匿树稍风。

片片云将白，滔滔水未穷。芙蓉向日色，倾耳听南鸿。
桂枝香·楼前凝望
葛长庚（宋代）

楼前凝望。见水满一溪，云满千嶂。将晚欲行无绪，欲眠无况。岩花涧草春无极，倚东风、忽然惆怅。淡烟飞过，幽禽叫断，远钟嘹亮。为底事、沈吟一晌。念只影飘浮，寸心虚旷。无限游丝落絮，此怀难状。江湖淮海行将遍，觉诗肠、酒胆超畅。一丘一壑归来，念我旧家天上。
浣溪沙·雨过残红湿未飞
周邦彦（宋代）

雨过残红湿未飞，疏篱一带透斜晖。游蜂酿蜜窃香归。
金屋无人风竹乱，衣篝尽日水沉微。一春须有忆人时。
勒石纪汉德
林希逸（宋代）

稽落功成后，将军勒石还。辉华天子德，姓字汉臣班。

篆刻千年绩，镌磨万里山。勋名沙幕外，岁月永元间。

颂笔嗟何古，胡弓孰敢弯。龙墀归拜日，称寿动天颜。
九日
张嵲（宋代）

九日空山里，乘高感岁华。
霜风翻绛叶，晴日乱黄花。
积雨饶新径，荒林足乱雅。
连年频避地，憔悴客田家。
月卿大师以书抵予言到自永嘉今将还杭因索诗
强至（宋代）

京洛多年作意游，撇然归思满林丘。
尘衣才洗吴中水，吟锡还寻海畔州。
独夜挥弦泣山鬼，几旬谈妙动藩侯。
孤云高迹真无定，又理轻装买客舟。
次韵蔡瞻明惜花五绝句 其五
洪适（宋代）

一声横笛晓林空，知是春风十日东。来岁花时在何处，探芳还有几人同。
满庭芳·命似清风
佚名（宋代）

命似清风，性如朗月，莹然独见辉辉。灵光普照，何日不归依。常在无明之处，任升腾、斗转星移。通真理，不无不有，动静应神机。其间多少事，皆是方寸，或是或非。在人人运用，志见高低。悟者头头皆是，未明时、处处皆迷。修真士，观天行道，功满步云归。
夜合花·晚香玉，和草窗茉莉韵
陈家庆（清代）

玉骨无尘，冰肌胜雪，汉宫捧出新妆。月明似水，仙人乍试兰汤。

晚飔逗出微凉。正云屏、静对幽芳。红衣夏老，黄花秋晚，谁与争香。

天街夜色昏黄。曾记婵娟三五，结伴徜徉。钗梁嫩萼，鬓边娇影难忘。

梦中纷坠银床。看枕函、多少风光。美人头上，才人笔底，都费思量。
春风破穷阴
彭汝砺（宋代）

春风破穷阴，草木争秀发。纷敷作锦绣，晃耀映霜雪。

我行纵披赏，欲戴羞白发。相看一杯酒，聊以酬佳节。
题杨补之红梅图
赵惇（宋代）

去年枝上见红芳，约略红葩傅浅妆。今日亭中足颜色，可能无意谢东皇。
已凉
韩偓（唐代）

愁多却讶天凉早，思倦翻嫌夜漏迟。

何处山川孤馆里，向灯弯尽一双眉。
春晚写望
宋祁（宋代）

不觉春芳晏，翻成客望劳。
草平天一色，风暖燕双高。
击轊争轻幰，书旗衒缥醪。
随宜歌白紵，都士半云袍。
秋日感怀
袁古亭（明代）

露湿银桥暑气清，寒风一夜剪疏棂。乡关迢递肠应断，京国繁华梦未醒。

北雁远冲寒水落，残蝉犹带夕阳鸣。天涯处处嘶胡马，客路风高难请缨。
梅
许景衡（宋代）

朔风吹雪满长安，闽越生来不识寒。却有暗香飘六出，不须借与外人看。
中岩
晁公溯（宋代）

久闻慈姥岩，今作岩中游。惊嗟未省见，入蜀今白头。

松道夹萧森，石门闭清幽。藓字崖壁古，虫书山叶秋。

突然起平地，划若三神丘。其旁宝瓶峰，特立高岑楼。

错摩碧琅玕，刻削青琳球。周观剑东西，孰得与此侔。

尊者何方来，杖锡乃肯留。乞泉为洗心，一饮吾无求。

尊者默然许，勿忘早归休。
水石上相赞 其一
释广闻（宋代）

明月下，磐石上。以心中眼，观身外相。六根互用示慈门，无风平地生波浪。
杏花天·弟兄旧说河东凤
佚名（宋代）

弟兄旧说河东凤。怎得似、君家伯仲。一双白璧殷勤种。齐向金屏选中。乘龙去、门阑喜动。管取早叶、熊罴吉梦。儿孙不与尘埃共。总是龙驹凤种。
戚都督以一壶双斝为寿走笔志谢
王世贞（明代）

忽惊春色到茅茨，为有东风塞雁随。宛尔并头双凿落，居然大腹一鸱夷。

真珠出榨初添兴，老瓦为盆合退时。把向竹林还屈指，风流十载旧吾师。
送王左丞宣抚河北
韩驹（宋代）

百里烟云堕目中，天戈直捣大槐宫。已烦宠数褒申伯，更遣羌戎识晋公。

玉帐旌旗皆喜色，铁林鼓吹自春风。应磨万丈燕山石，独揽宣和第一功。
永昭陵挽词三首
欧阳修（宋代）

与子虽天意，知人昔帝难。
一言谋早定，九鼎势先安。
大舜仁由性，成汤治以宽。
孤臣恩未报，清血但丸澜。
书长干僧房二首 其一
李之仪（宋代）

赤手能搏虎，青毡不与偷。真知外物重，未放此缘休。

平地见山岳，排空回斗牛。何须待尘劫，才许證前秋。
贵溪出陆
赵蕃（宋代）

舍舟觅篮舆，意欲避搜句。
那知花草香，不减江山助。
霏霏雾将花，兀兀村又度。
长卿故倦游，征夫问前路。
归欤亦何为，时哉正农务。
挽余丞相四首
彭龟年（宋代）

慨惜三朝老，忠勤一代师。
冕裳亲奉日，鼎鼐手调时。
揖逊承三节，安危系一辞。
世平今似水，却叹哲人萎。
寄题吴介夫专壑七咏·负閒
刘学箕（宋代）

钟鼎本玩世，富贵徒苦人。
何似天地间，萧然一閒身。
雪堂
项安世（宋代）

又到黄州旧雪堂，雪堂文字断人肠。
紫烟有路连桐柏，清浪何人看洛阳。
北望神州皆晋土，谁为党字岂苍王。
先王读论空流血，浩浩乾坤此话长。
游焦山
严廷珏（清代）

欲极苍江胜，扁舟指翠微。潮声迎石怒，风力挟帆飞。

海近龙归钵，山空鹤守扉。何当题壁去，盘礴解征衣。
牡丹百咏 其十三
张淮（明代）

乾坤淑气毓为神，幻出嫣然态独真。异品合栽金谷地，连枝偏恼绣闺人。

融融暖日微微露，冉冉游丝细细尘。一段风流谁解识，锦罘罳外不胜春。
句
游九言（宋代）

閒处谩忧当世事，静中方识古人心。
采桑子 秋夜同外合江楼望新月
陶淑（清代）

高楼西畔平栏北，天净如波。云薄如罗。白鹤峰前光几多。

一钩乍乍寒于水，鬟正修螺。江又浮鹅。只此秋容无奈何。
拟寒山自述 其十
释咸静（宋代）

一曲乐升平，非关啰哩棱。山河俱属宋，云水且饶僧。

时击松风磬，长然涧月灯。愿王似南岳，万世碧层层。
先友诗八首 其七 参议王公徽
文徵明（明代）

王公夫何如，侃侃古遗直。一命青琐闱，慷慨思效职。

此身朝阙廷，暮已在绝域。所期言职伸，宁计一身抑。

丘樊乐优游，天子思旧德。陜郊甫旬宣，遄归一何亟。

松菊媚幽人，钟山有佳色。
杂咏下 虞美人草
洪适（宋代）

尤物钟芳草，虞兮柰若何。动摇缘体弱，非是感悲歌。
冯公岭
楼钥（宋代）

百级山田带雨耕，驱牛扶耒半空行。
不如身倚市门者，饱食丰衣过一生。
酹江月（宴叶叔范新第）
曾协（宋代）

苕溪古岸，有朱门初建，落成华屋。对启园林随杖履，迤逦柳蹊屋属。好是危亭，片峰迎面，独立清溪曲。芜城低远，一尘不碍游目。

公子豪饮方酣，夜堂深静，隐隐鸣丝竹。却尽春寒宾满座，深酌葡萄新绿。密户储香，广庭留月，待得清欢足。纷纷沾醉，四筵倒尽群玉。
癸丑七夕会北第
韩琦（宋代）

荒居聊足奉宾娱，隘甚难希玉椀呼。秋候俯新零白露，仙期还喜望黄姑。

云间谁识桥横鹊，庭际方欣网挂蛛。天与性灵元自拙，却求星媛可回无。
沁园春·古岂无人
刘过（宋代）

古岂无人，可以似吾，稼轩者谁。拥七州都督，虽然陶侃，机明神鉴，未必能诗。常衮何如，羊公聊尔，千骑东方侯会稽。中原事，纵匈奴未灭，毕竟男儿。
平生出处天知。算整顿乾坤终有时。问湖南宾客，侵寻老矣，江西户口，流落何之。尽日楼台，四边屏幛，目断江山魂欲飞。长安道，奈世无刘表，王粲畴依。
裴如晦自河阳至同韩玉汝谒之
梅尧臣（宋代）

朝闻单骑归，径走至其第。
扣门童仆顽，拒我色甚戾。
不顾遂登堂，有马堂下系。
辨诈大呼卿，稍应西屋际。
逡巡冠带出，青绶何曳曳。
有似缩壳龟，藏头非得计。
况与二三子，交分久已缔。
恕尔避客尤，新婚复新婿。
有鸟褐色而羽如青锦解作诸般语一卒蓄之笼中
郭印（宋代）

锦作双翰褐作衣，雕笼蓄养亦多时。
只缘学得千般语，欲返山林未有期。
涑口守风
陈造（宋代）

办舟留襄阳，辟风泊涑口。
和行秋甲辰，初到夏癸酉。
跛鳖已自惯，束发至衰朽。
坐是冥得丧，况复多病后。
绝怜操舟儿，不惜脱颖手。
顾瞻岘山亭，觌面可搴取。
微风吹薄暮，霁景挂高柳。
凉月欲略箕，阴氛尚侵斗。
明朝起柂计，未敢决可否。
身已不藉在，心自无何有。
一事萌一意，但见掣君肘。
拥书坐蓬窗，醉我不以酒。
伏承示及毛公平仲墓铭且索挽诗熹不及识毛公而爱重其文旧矣义不可辞顾已不及其虞殡姑以数句
朱熹（宋代）

毛公神仙骨，误落世网中。髫龀出奇语，砉然惊乃翁。

弱龄翰墨场，不言已收功。亭亭绝世姿，皎皎冰雪容。

顾步一长啸，笙鹤翔秋空。调高听者稀，老去竟不逢。

一朝谢尘浊，泠然跨刚风。回头叫安期，举手邀韩终。

千秋有遗想，一往无留踪。平生故人心，洒涕铭幽宫。

斯人不可见，斯文鬼神通。
正月晦夕梦中作偈觉但记其首两句遂于枕上足之录呈慧上人
郑清之（宋代）

是身本虚妄，觅主了无得。谁知日用间，颠到由六贼。

茫茫前后际，生灭在空色。贼去主人归，浑家不相识。
上黄参政寿七首 其三
许及之（宋代）

谏纸台评字字温，补天勋业妙谁论。风霜却是为霖手，桃李恩深更不言。
奉和进船洛水应制（一作孙逖诗）
薛昚惑（唐代）

禁园纡睿览，仙棹叶宸游。洛北风花树，江南彩画舟。

荣生兰蕙草，春入凤凰楼。兴尽离宫暮，烟光起夕流。
飞盖桥玩月
欧阳修（宋代）

天形积轻清，水德本虚静。云收风波止，始见天水性。

澄光与粹容，上下相涵映。乃于其两间，皎皎挂寒镜。

馀晖所照耀，万物皆鲜莹。矧夫人之灵，岂不醒视听。

而我于此时，翛然发孤咏。纷昏忻洗涤，俯仰恣涵泳。

人心旷而闲，月色高愈迥。惟恐清夜阑，时时瞻斗柄。
南征
陆龟蒙（唐代）

丞相南征定有无，幕中谁是骋良图。

遥知贼胆纵横破，绕帐生犀一万株。
寄宋景濂 其一
刘基（明代）

我思美人，乃在仙华之山。山前夜半挂河汉，天津两旗俯可樊，我欲从之阻河关。

初平不来白羊死，瘦骨蚀尽莓苔顽。风沙萧萧隔人间，玄霜日夕凋玉颜。

有鸟有鸟丁令威，侧身下上空孤飞。女娲石坠鳌脚折，海水散作云霏霏。

山中有奇树，一华一千秋。美人何不折寄我，使我叹恨长凝眸。

深沉洞谷山鬼集，阴气六月冰霜留，嗟哉美人谁与俦。

明年定约赤松子，与尔群峰顶上游。
不应武康清溪之檄端居即事呈淮阳建昌二太守辰溪监郡三公
米芾（宋代）

秘箧大开千古到，雪图小挂满堂寒。墨浓员峤峰孤起，枕冷燕山玉一团。

圆扇古人蝉雀意，清风四海弟兄欢。闭关不谢勤来客，畏暑非缘懒作官。

凫胫欲长宁可益，蜩枝求足已能胖。有时惊觉神瀵梦，北里新声舞翠鸾。
秋菊
李廌（宋代）

春花富红紫，黄菊与秋宜。
风劲幽香怯，露曦寒艳滋。
孤标虽独步，呈秀此何迟。
欲待群芳歇，专荣占一时。
蜡祭前一日致斋亭午风日和暖呈同舍二绝 其二
许景衡（宋代）

午枕昏昏迎好梦，斋房寂寂称幽人。却思寒夜诸公子，解作霜台一笑春。
元英先生家鸬鹚步当文正其裔孙楷全登进士赠
方岳（宋代）

唐人犹有故家存，山裹鸬鹚步下村。
宗派傥容诗嗣续，横枝吾亦是儿孙。
十月朔旦怀先陇作
朱熹（宋代）

十月气候变，独怀霜露悽。僧庐寄楸槚，馈奠失兹时。

竹柏翳阴冈，华林敞神扉。汛扫托群隶，瞻护烦名缁。

封茔谅久安，千里一歔欷。持身慕前烈，衔训倘在斯。
破阵曲
刘克庄（宋代）

黄旗一片边头回，两河百郡送款来。
至尊御殿受捷奏，六军张凯声如雷。
元戎剑履云台上，麾下偏裨皆将相。
腐儒笔力尚跌宕，燕山之铭高十丈。
感兴 其一
钮树玉（清代）

古人成一艺，心力为之瘁。苟欲徇人好，岂能臻绝诣。

汲汲夸毗子，于旨本无会。目此自矜奇，徒增识者喟。
秋醉歌
张为（唐代）

金风飒已起，还是招渔翁。携酒天姥岑，自弹峄阳桐。

脱却登山履，赤脚翘青筇。泉声扫残暑，猿臂攀长松。

翠微泛樽绿，苔藓分烟红。造化处术内，相对数壶空。

醉眠岭上草，不觉夜露浓。一梦到天晓，始觉一醉中。

皎然梦中路，直到瀛洲东。初平把我臂，相与骑白龙。

三留对上帝，玉楼十二重。上帝赐我酒，送我敲金钟。

宝阁香敛苒，琪树寒玲珑。动叶如笙篁，音律相怡融。

珍重此一醉，百骸出天地。长如此梦魂，永谢名与利。
都梁十景诗 玻瓈泉浸月
米芾（宋代）

半山亭下老苔钱，凿破玻瓈引碧泉。一片玉蟾留不住，夜深飞入镜中天。
送韩比部若韦知河南府
游朴（明代）

十载金闺对夕郎，朱轓一日烂朝光。恩分湛露归方岳，笑领香风下洛阳。

骏业应同嵩少起，离心欲共涧瀍长。风霄不忘连床约，时望飞鸿入帝乡。
庚辰正月偕素川刘子雨华族叔入都留寓从祖比部公邸舍
施谦吉（清代）

春风并辔意如何，上国年来更复过。霄汉雨晴双阙迥，岩城雪净六街和。

吹竽自愧文章旧，投辖终叨礼遇多。画省香消频剪烛，来朝还喜促朝珂。
梅花
李流谦（宋代）

似嫌洁白太清寒，故着微红略破颜。
俯仰聊同閒草木，不妨游戏住人间。
回至南京闻杜鹃
虞俦（宋代）

夏木阴阴四月天，伤心满目旧山川。还辕已落春归后，始到南京闻杜鹃。
途中新岁忆三城兄长相公
宋祁（宋代）

马上逢元朔，匆匆记物华，
趁盘呈柏叶，偷笔弄椒花。
臈暝残晨炬，春晖上早霞。
三城今日酒，知我独思家。
读涑水司马公和金陵王半山烘虱
洪希文（元代）

文人语多工，徽纆自绳纠。啮虫至么么，谓可悬户牖。

胡为大车轴，贯心竟何有。禦寇近道翁，纵此澜翻口。

景略疏救时，袖此无用手。挂名青史中，遗笑传不朽。

后世为美谈，姓字记谁某。二公廊庙资，力可扶宇宙。

如何唱酬间，爬剔便絮垢。仁义虱其官，有益国家不？

三叹《商君书》，掩卷重搔首。
友人趋宁化
吴沆（宋代）

闻君早晚趋宁化，尚有新诗别故人。
试问几程端可到，还忧半载不相亲。
伤心岁律峥嵘暮，解事梅花摘索新。
去去冰霜频莫厌，庭闱和气即如春。
梅花杂咏二十首仿渔洋秦淮杂诗体为章黻云
曹家达（清代）

迢迢落素混池冰，庭树翻光夜气凝。除是王筠写伊郁，几人和得孔中丞。
南辕杂诗一百八章 其五十八
姚燮（清代）

朔风送征马，飘瞥来郓州。揽衣惬朝爽，纵目城南楼。

白云在梁父，零乱不可收。海烟动云隙，岳上青浮浮。

汴京屼西控，谁云风马牛？天门划徐泗，指顾通南邮。

梁唐割其险，乃弱东诸侯。悲歌吊台辅，利病今谁筹？
舟泊姑苏
静诺（清代）

扁舟今夜泊，遥对阖闾城。霞落浦云晚，鸦眠山月明。

片帆归路远，千里客心惊。鼓枻不成寐，萧萧何处声。
黄冈张儒士清河张尹弟也上便宜七十五事既赐施行矣买舟南还搢绅多赋诗 其一
孙绪（明代）

笑指书囊望帝都，敝裘孤剑怯长途。策能匡世名安用，言入危机迹更孤。

万里云霄看德业，几人廊庙愧江湖。黄冈别墅应无恙，日日春风长绿无。
萧宅二三子赠答诗二十首 其八 客谢竹
卢仝（唐代）

扬州駮杂地，身辨龙𧈼蜴。客身正乾枯，行处无膏泽。

太山道身远，相庇实无力。君若随我行，必有煎茶厄。
湖上
陆游（宋代）

飘然世外更何求，终日桥边弄钓舟。
回视老身犹长物，纵无炊钓莫闲愁。
烟生墟落垂垂晚，雁下陂湖处处秋。
欲觅高人竟安在，又闻长笛起沧州。
长平戈头叹
乌斯道（明代）

降虏之戈舆入关，千年尚落泥沙间。腥铁阴生紫花出，血痕半蚀朱砂斑。

惊看故物为磨洗，似见风云掌中起。风云惨澹坑堑深，冤气浮沈铁光里。

当时挥戈期第一，一鼓能回鲁阳日。谁知括母空上书，竟堕长陵锐头术。

遗铁尺馀人共传，四十万人谁见怜。人骨烟消铁无恙，流传作鉴非皇天。

天下茫茫仗真宰，格斗何须血成海。长平道上有人行，百胜秦兵岂长在。
四月八永安禅院期超无
汤显祖（明代）

清朝不见小弥天，竹坞炊茶过午烟。
解是雨花新浴佛，诸天谁供洗儿钱。
和虞退夫韵
魏了翁（宋代）

醵酒成懽似旅酬，偶然解后得英游。
却因乐极生良感，今夜蟾光照几州。
枫桥寺小憩
程公许（宋代）

寂历少林壁，酸寒饭颗山。
相逢如有旧，示我亦无还。
折杨柳
谢翱（宋代）

月时折柳江头别，春去来看柳上月。翠翎小鸟巢短枝，巢老重重编败发。

人生贫贱多别离，巢中发密妾发稀。人生富贵能几时，年年柳色青绿垂。
梅山弟来同饮醉书本堂
陈著（宋代）

谁将糟粕视诗书，兄弟何妨做拙儒。
流水青山同醉处，清风明月几归途。
樵歌相与为吟友，草市谁教见瑞夫。
宇宙如今惟有酒，太和楼下渺烟芜。
幽明吟
邵雍（宋代）

明有日月，幽有鬼神。
日月照物，鬼神依人。
明由物显，幽由人陈。
人物不作，幽明何分。
答陈子序庠见贻
孙应时（宋代）

论功畏蝇虎，作计只蜗牛。
松菊招元亮，江湖要子牟。
间须杯问月，愁不赋登楼。
从此相寻地，羊裘一钓舟。
宋章庙乐舞歌十五首 其五 昭夏乐
殷淡（南北朝）

閟宫黝黝，复殿微微。璿除肃炤，釭璧彤辉。黼帟神凝，玉堂严馨。

圜火夕耀，方水朝清。金枝委树，翠镫伫县。渟波澄宿，华汉浮天。

恭事既夙，虔心有慕。仰降皇灵，俯宁休祚。
次邦彦节推见寄 其一
黄裳（宋代）

十年讥笑为谁妨，洒落思君酒瓮旁。晓殿虽争多士捷，夜窗还瓮短檠光。

静怜春草开三径，冷怪朝齑引五浆。且喜相逢头尚黑，江湖休更起怀乡。
四明山中十绝·北溪
戴表元（宋代）

乱云穿尽得平芜，一段冰寒碧玉壶。
犹是春风未相弃，山前吹长万龙须。
和秋景韵二十首 其十 秋怀
李昌祺（明代）

自怜诗酒半生耽，痛饮狂吟老尚堪。知己更谁如鲍叔，怀人惟我似羊昙。

菱花羞向灯前照，菊蕊慵将客里簪。强欲登高望丘垄，白云迢递隔天南。
同昌甫游瑞应峰一宿次韵
韩淲（宋代）

十载尝同望此山，雅怀幽意颇相关。岂期苔竹随公去，应笑钱塘见我还。

洗梦唐人诗句里，惊霄前哲石碑间。秋风古寺一杯酒，老觉心情只欲閒。
婺源琉璃万灯歌
李龏（金朝）

婺源灯匠夺天巧，做出新灯极精好。细细琉璃万缕中，织得禽鱼及花草。

锦娘眷眷绣娘羞，煌芒五色耀冰毬。江梅盈枝玉彯蕊，离枝满树红堆头。

水晶不莹珠玑冷，屏间云母空烘影。百尺长竿横画梁，宝盖悬空系纤绠。

绿滟鳞鳞晃曲波，斜冈蹙蹙映平坡。瓶中栀子豆心绽，篮里海棠绒带拖。

午夜高堂明似昼，璧月涵光灿星斗。蜡香坱霭焰春阳，锦光倒射金杯酒。

此灯绝妙世间无，乃是婺源灯画图。梁园下客非夸大，从今不必说姑苏。
放舟风复不顺，再泊马当，对岸夹中马当水府
范成大（宋代）

万里江随倦客东，马当山嘴勒孤篷。
无才解赋珠帘雨，谁肯相赊一席风。
谢王君赠药
郑国藩（清代）

人生贵习勤，饱食岂为福。检摄偶然疏，六气恣相逐。

结轖肠百转，轻车走鹿鹿。有如牛鸣窌，怒风号寒谷。

海眼注狂澜，匡庐泻秋瀑。和缓抽手视，弄人造化酷。

王君悯我瘁，持赠药半菽。未达强试尝，瞑眩收效速。

戾气汨天和，干戈争蛮触。水火正深热，生机日以蹙。

安得医国手，一解万民毒。
水调歌
佚名（宋代）

雪霁万山出，和气蔼王正。平园春事竞起，梅柳冻全醒。此际朝春归路，疑有真仙呈瑞，笙鹤九宵声。东阁识风度，南极粲光明。
看精神，秋夜月，玉壶冰。淳熙相业隆盛，家自得仪刑。闻道君王神武，捷报胡儿宵遁，玉殿正论兵。行奉紫泥诏，帷幄佐中兴。
题秦岭
欧阳詹（唐代）

南下斯须隔帝乡，北行一步掩南方。

悠悠烟景两边意，蜀客秦人各断肠。
爽台为朱子深宗侯赋
黎民表（明代）

梅尉丹崖对面开，更怜花竹夹池栽。秋衣夜染星河灿，曙色初池沆瀣杯。

黄鹄醉来招不下，紫芝歌罢首重回。是非已付池云外，难忘梁园咏雪才。
清平乐
金庄（清代）

凄凉晚色。丝雨和愁织。梦到楚江行不得，一片湿云空隔。

年时曾忆城东。杏花点点飞红。门外凭他寒食，玉阑自有春风。
渔家傲
可旻（宋代）

点多。

我佛莲华随步踏。黄金妙相青螺发。因地曾将洪誓发。四十八。众生尽度成菩萨。

宫殿红香华影合。宝阶三道琉璃阔。水鸟树林皆念法。声嘈赞。空中零乱天华撒。
水调歌头 元日客宁都
赵长卿（宋代）

离愁晚如织，托酒与消磨。奈何酒薄愁重，越醉越愁多。

忍对碧酒好夜，皓月流光无际，光影转庭柯。有恨空垂泪，无语但悲歌。

因凝想，从别后，蹙双蛾。春来底事，孤负紫袖与红靴。

速整雕鞍归去，著意浅斟低唱，细看小婆娑。万蕊千花里，一任玉颜酡。
送亲宗古住西山崇报 其一
释月涧（宋代）

满天花雨忽毵毵，定起闲将鼻观参。却是西山山下寺，古薇枝上绽优昙。
端午贴子词·皇帝阁六首
周麟之（宋代）

西湖雨歇鉴奁开，江面银涛一线来。
自有云山供四座，圣君元不事池台。
杏花天影 桥西旧酒家邻吴伯篯故居
陈洵（清代）

酒垆残日山河渺。怅陈迹、依稀梦到。酽灯凉语浥春潮，古调。

倚红箫、未拟教。清明道。飞莺长草。念吹笛、邻人自老。

只除杨柳不风流，坐悄。有提壶、共旧好。
和黄倅别诸公 其二
杨杰（宋代）

垂杨阴里系行舟，隔岸数声黄栗留。异日相逢定何处，莫辞春蚁一杯浮。
清明展先府君墓 其一
屈大均（明代）

蕨薇留寸草，桑梓别经年。积雨崩丘垄，名山失简编。

大招空有赋，薄祭竟无田。洒尽皋鱼泪，苍茫对昊天。
维扬兵后寄张佥宪士直
谢榛（明代）

羽书飞不绝，东望海天遥。旗杂广陵树，兵喧扬子潮。

材官曾几战，壮士莫轻招。独立多悲感，江城飒晚飙。
居沮漳有怀郡伯吴表海先生
袁中道（明代）

沮漳江上作渔翁，铃阁犹迟一纸通。
白社有心邀范宁，青山无路伴羊公。
春风夏雨酣南国，岚字烟书遍渚宫。
试看停车亲种柳，于今摇曳大堤东。
闲居即事
朱庆馀（唐代）

深嶂多幽景，闲居野兴清。满庭秋雨过，连夜绿苔生。

石面横琴坐，松阴采药行。超然尘事外，不似绊浮名。
观雨
郭祥正（宋代）

不雨九十日，火气流郊郛。空山渴虎兕，涸泥困龙鱼。

农事固骚屑，令人但长吁。渺思真宰意，反复竟何如。

去岁百川溢，园田变江湖。南民遂乏食，十九弃路衢。

那闻今秋旱，性命当无馀。祀龙稽往法，击鼓烦群巫。

殷殷百里雷，奋自东南隅。阴云随电合，密雨应时须。

驰驱苍黄际，惨淡气色苏。登楼注远目，百忧聊涤除。

银浪彻平地，玉绳迷太虚。日月洗尘坌，山川改焦枯。

法宫朝大舜，冠佩皆鸿儒。况当礼乐新，百灵共持扶。

和气自兹肇，风雨安敢逾。欲传千岁音，咏言愧蘼芜。
东方有一士
冯时行（宋代）

东方有一士，不见心忡忡。
尺璧未足多，夙好良所同。
永怀不能未，揽衣出房栊。
遥夜未渠央，取琴和秋虫。
岂无时世交，掣肘不相容。
叔问作崇兰馆图画叔问去非与余相从林壑间二公各题二绝句余同赋四首 其四
程俱（宋代）

置我正须岩石里，如公总合上凌烟。要令他日看图画，不愧平生与昔贤。
菩萨蛮（秋）
鉴堂（宋代）

砌风鸣叶繁霜坠。坠霜繁叶鸣风砌。山外水潺潺。潺潺水外山。冷衾愁夜永。永夜愁衾冷。砧响更蛩吟。吟蛩更响砧。
九日同诸友登贤隐山五首 其一
何景明（明代）

九日西山上，登临思渺然。高城过一雁，疏柳歇繁蝉。

胜概仍佳节，同游似往年。休将竹叶盏，空对菊花前。
和文与可洋州园亭三十咏 北园
苏辙（宋代）

使君美且仁，遍地种桃李。
岂独放春花，行看食秋子。
春日斋居杂书 其一
袁九淑（明代）

妆成出幽阁，芳径寂无哗。林润涵朝雨，窗明带曙霞。

鹤栖醒酒石，鸟啄睡香花。长笑耶溪女，春风自浣纱。
题曾氏山园十一咏 其五 菊隐
张栻（宋代）

不肯竞桃李，甘心同艾蒿。德人一题品，愈觉风味高。
致仕後即事
陆游（宋代）

休官拜命不胜荣，墨湿黄新照眼明。
络绎交亲来作贺，羊腔酒担拥柴荆。
失题
张家珍（明代）

泠泠江水深，水深千万尺。登楼有所思，所思在行客。

期我春风时，春风期已迫。人生几何时，晷运如过隙。
舟中望云海亭时曙色未分且风利不得泊
莫止（明代）

拂曙过青山，荒亭杳霭间。十年曾我到，一日岂天悭。

湖面云增阔，崖跟浪打顽。兴亡今古外，凫雁自飞还。
渔父词 其一
薛师石（宋代）

十载江湖不上船，捲篷高卧月明天。今夜泊，杏花村，只有笭箵当酒钱。
游五泄山
唐询（宋代）

寻彻灵潭第五源，旋攀萝茑至山巅。
寒声昔谓来天外，巨壑今知在目前。
峭壁无时长蔽日，重岩不雨亦生烟。
临观已觉尘心尽，更欲凌云访列仙。
寿太师 其二
吴顺之（宋代）

南北通和自古无，如今万里混车书。传闻每遣皇华使，外国人争问起居。
春晚郊外
陈造（宋代）

轻云阁雨不成飞，稍喜行轩贷夹衣。
帝里园林春欲老，人家帘慕燕初归。
沧湾潮应沙痕瘦，碧陇烟生麦浪肥。
眼底湖山聊著句，那忧乐事与心违。
虞美人 秋夜同舜音姊作
刘琬怀（清代）

闲谈坐尽梧桐影。微觉吟肩冷。谁家玉笛忽飞声。顷见云开月色、倍分明。

咿哑几阵宾鸿语。报道秋如许。怪它青女太无情。惯逼一天霜气、转三更。
上巳赐宴琼林与二府诸公游水心憩于西轩
晏殊（宋代）

三月杨花飞似雪，内园桂树绿成阴。
何妨写尽凭高意，十步虹桥彻水心。
忆秦娥·香滴滴
韩淲（宋代）

香滴滴。肌肤冰雪娇无力。娇无力。秋风凉冷，有谁消得。洗妆不奈云鬟侧。璧堂珠院空相忆。空相忆。轻颦浅笑，小梅标格。
屏居春日
宋庠（宋代）

初服仍从洛涘居，鸣蛙铙吹满前除。
露园柘弹愁逢雀，磻渚璜钩枉饵鱼。
蜡屐幽怀高下齿。斲轮真想古今书。
汉人尚自嘲频解，犹得凝神守泊如。
天池寺
董嗣杲（宋代）

吴说天池两字真，梵坊突兀鼓钟声。
圣灯逐夜朝文阁，雷火何年损相轮。
足下有云如隔世，眼前无地可容尘。
追严不枉祠忠定，招得吟僧作主人。
薄暮
金德嘉（清代）

薄暮何人到，喧呼江上村。发仓逢谒者，图绘得监门。

已到颠危极，犹蕲覆露恩。刍尧如可献，民瘼尽堪论。
又和
欧阳修（宋代）

凭高寓目偶乘闲，◇服游人见往还。
明月正临双阙上，行歌遥听九衢间。
黄金络马追朱幰，红烛笼纱照玉颜。
与世渐疏嗟老矣，佳辰乐事岂相关。
拟长安春词
皎然（唐代）

春信在河源，春风荡妾魂。春歌杂鶗鴂，春梦绕轘辕。

春絮愁偏满，春丝闷更繁。春期不可定，春曲懒新翻。
慎节
徐庸（明代）

人禀天地气，生质无不宜。问学既己辅，大节期勿亏。

勿亏实伊既，五伦日孜孜。造次惟克念，战竞能自持。

斯乃谓慎节，圣贤无越兹。勉旃其惓惓，味之以声诗。
读罪已诏
杨万里（宋代）

莫读轮台诏，令人泪点垂。
天乎客此虏，帝者渴非罴。
何罪良家子，知他大将谁？
愿惩危度口，傥复雁门踦。
白牛岩
林煦（明代）

禅房谁构碧峰巅，此日登临总俊贤。满地绿苔真净界，悬崖古木起寒烟。

闲游试蹑乘云石，渴饮偏寻卓锡泉。昔日白牛看不见，空留古迹至今传。
拟古诗十九首 其十九 明月何皎皎
孙蕡（明代）

欢爱夏日短，忧愁春夜长。房帷敞虚日，对此华月光。

薄寒凄以敞，入我罗衣裳。悁悁感心目，欲寂还不遑。

良人远行役，三载滞遐方。别时木叶落，今已花卉芳。

无由达衷曲，怅望隔河梁。
和千家诗六十首 其六十 答钟弱翁
李江（明代）

破帽春风闲弄笛，梅花落处妙无声。长官不到江村外，剩水残山眼独明。
少年游
晏几道（宋代）

绿勾阑畔，黄昏淡月，携手对残红。纱窗影里，朦腾春睡，繁杏小屏风。

须愁别后，天高海阔，何处更相逢。幸有花前，一杯芳酒，欢计莫匆匆。
送康绍归建业
周贺（唐代）

南朝秋色满，君去意如何。帝业空城在，民田坏冢多。

月圆台独上，栗绽寺频过。篱下西江阔，相思见白波。
陪王漕右司游东园 其二
章甫（宋代）

不到东园久，从公喜再游。名花移别岛，新筑俯长流。

荡漾扁舟稳，回还一径幽。胸中擅丘壑，此地得冥搜。
送舜禅往庐山
释月涧（宋代）

行脚须具行脚眼，当以前辈为标格。近来丛席说庐山，禅子竞趋不吴越。

汝今直往虎侯溪，一香三拜依位立。棒如雨点打将来，当下知归方是行脚事云毕。
湖上閒赋 其二
黄裳（宋代）

烟雨为容似带愁，愁中犹解写人忧。数峰出没如何画，寺在波心且舣舟。
木兰花
李涉（唐代）

碧落真人著紫衣，始堪相并木兰枝。

今朝绕郭花看遍，尽是深村田舍儿。
别离情所钟十二章章四句送定叟弟之官严陵
张栻（宋代）

云满南阳陌，书藏善和宅。
行行重回首，无使归思隔。
迎春花二首 其二
刘敞（宋代）

沈沈华省锁红尘，忽地花枝觉岁新。为问名园最深处，不知迎得几多春。
夜坐
章甫（宋代）

枕簟迟迟睡，轩窗一一开。
市收人语寂，江迥水风来。
熠耀明衣袂，婵娟到酒杯。
新凉儿女健，促织已相催。
奉和鲁望四明山九题·青棂子
皮日休（唐代）

山风熟异果，应是供真仙。
味似云腴美，形如玉脑圆。
衔来多野鹤，落处半灵泉。
必共玄都奈，花开不记年。
为林太学兄弟于初腊寿其尊人六十
卢龙云（明代）

韦曲新移傍未央，小山和靖兴犹长。八千岁引灵椿寿，尺五天临玉树芳。

节近蓬莱初启会，游馀句曲递称觞。怡亲自得阳城教，三豆何劳礼杖乡。
双投酒
周麟之（宋代）

君不见白玉壶中琼液白，避暑一杯冰雪敌。只今名冠万钱厨，此法妙绝天下无。

又不见九重春色蔷薇露，君王自酌觞金母。味涵椒桂光耀泉，御方弗许人间传。

向来我作金门客，不假酿花并渍核。日日公堂给上尊，时时帝所分馀沥。

一朝释佩投江村，却访田家老瓦盆。道院丹泉灰脚重，官炉玉友糟头浑。

有酒如此宁不饮，但赋独醒招楚魂。锦溪昨夜秋风入，梧叶雨残溪水急。

呼奴为我挽飞流，涤瓮燎薪炊玉粒。奴言新酿良未宜，此间寒燠来无时。

双投旧法酒经载，今焉可试君无疑。初观白醑寒浆溜，再加曲米成重酎。

色如竹叶照人明，香似兰英和露透。妻孥一笑盏斝空，所恨无多才数斗。

嗟予性与礼法疏，况此扫轨甘穷居。肯学鸱夷随后车，不烦骑驴骥子扶。

焉用拊缶歌乌乌，一觞一咏聊自娱。
张工部庙
王安石（宋代）

使节纷纷下禁中，几人曾到此城东。
独君遗像今如在，庙食真须德与功。
见率斋王帘使
刘鉴（宋代）

千载河汾两夫子，一家洙泗几生徒。
长堂房社俱先达，还许程元后至无。
句
廖知彰（宋代）

天匠矜功价不赀，神机刳石漏新晖。
次韵夏日
洪咨夔（宋代）

秧青水白四郊同，召雨无烦访守宫。
槐叶煮{陶左换饣}随市俗，莲花捣麴称家风。
过从久谢三千客，嬉戏长娱七十翁。
已是太平农圃老，更揩两眼看升中。
重过北兰寺
叶名澧（清代）

六月僧庐昼掩扉，残钟无语客来稀。江声绕郭蛟龙静，树色低檐蝙蝠飞。

名辈已随斜照尽，倦游祇觉二毛非。扁舟又作南征客，惆怅西山隐翠微。
啬薇
孙永祚（清代）

阑干红亚绿扶疏，袅袅烟中态有余。酒点春酥匀月面，香熏晴有散风裾。

石家侍妾朝开幄，虢国诸姨晚斗车。高架不须愁棘刺，欲栽桃李意何如。
李太白画像赞
李之仪（宋代）

举目一世空无人，当时何有高将军。龙鶱凤翥固莫群，晴天万将惟孤云。

冥冥何地非埃尘，我欲从之嗟此身。形容不到浪自分，坐令鲁叟悲获麟。
寿曹大博以东宪台治新筑亭馆扁榜寄意 咏归亭
程公许（宋代）

圣道如太极，品汇自生成。二人各言志，点也心和平。

春风发高咏，怀哉沂水滨。千载寄遐思，光景无边春。

一潭鉴寒碧，方寸洞虚明。执卷恍瞻前，舍瑟铿有声。

勿遣柱后文，醨我春风醇。穹舞丽景舒，琴歌南薰清。

谁知此中乐，天理皆流行。
王阳明中丞平盗诗六章
霍韬（明代）

天佑皇明，畀以全宇。丕及中国，夷貊顺附。治极蠹生，有蠢厥顽。

千天之纪，妊厥凶奸。负山之岨，伏谷之坑。祸我邦域，戕我士民。

我士我民，居赣之壤。薄湖洎湘，韶连洛昌。龙川惠阳，臲臲皇皇。

民是大棘，而水斯溺。拯用不亟，木本斯拨。丛有大艰，硕人斯责。

硕人维儒，儒以用武。宪章濂洛，步趋伊吕。为国股肱，为民心膂。

悯民大棘，不遑宁处。赫我仁怒，誓我义旅。运我神筹，期取我民仇。

硕人用武，雷霆自天。硕人用武，山川震惊。山川震惊，以莫不效灵。

硕人用武，四闭贼冲。硕人用武，则钓渠凶。渠凶就擒，宁我兆民。

宁我兆民，各遂理所。以士以农，以工以贾。昼出夕处，莫或予侮。

宁我兆民，食有廪庾。乐有妻子，养有父母。寔维硕人，代天作之祜。

天实惠民，硕人以生。天实为国，硕人生德。天实兆治，硕人在位。

硕人在位，鞠躬励勚。皇曰硕人，汝则大勤。衮职有亏，硕人旋归。
缘识 其十三
赵炅（宋代）

鼻闻心所著，香臭不同根。穷究缘中识，非干妄想门。
本空上人禅定西村寄怀
区大相（明代）

西郊开净域，一水向珠林。鸟下斋前几，灯传定后心。

钟声流木杪，松子落岩阴。借问修持苦，应怜绮障深。
以形模妇女笑度量儿童轻为韵赋十诗 其四
李彭（宋代）

丈夫志四海，抟风类鹏举。方其未遇时，洁身闺中女。

昼伏夜动者，贪冒如仓鼠。炯炯抱名谊，所慎在出处。
中秋饮西湖澄澜阁观妓
徐熥（明代）

八月秋风冷芰荷，西山爽气晚来多。千重树色浓于染，十里湖来澹似罗。

白社共酣桑落酒，红裙齐唱竹枝歌。今宵若得君平卜，知泛星槎入绛河。
西江月慢 塼塔铭，明拓四汇本
吴湖帆（清代）

终南旧径谁问讯，夕阳荒棘。居士姓留传，前年薶土，一朝惊出。

抚断痕、碎锦重联，铁沙清秘，素门珍惜。伫蜕蝉、敷翼轻盈，应许护纱碧。

溯舞女、低腰中令嫡。称第一、银钩标格。休信龙泓偏解事，漏趁姿消息。

试细展玉几同看，杨花零乱，李花萧索。更说甚，奇伟六朝森剑戟。
满庭芳（生日）
张纲（宋代）

十月风光，小春时候，宴堂初启朱筵。博山云润，风细袅晴烟。坐有文章公子，争吟唱、诗满花笺。帘帷里，时闻笑语，今日间生贤。

郎潜。虽未贵，虚名自有，清议推先。更那堪、高堂重庆兼全。占取人间乐事，何必羡、玉带貂蝉。飞觞处，深深更祝，龟鹤永齐年。
寄陈希夷
洪湛（宋代）

华山高万丈，莲峰映初日。
中有希夷子，默坐养神谧。
芝术无外希，巢由乃共匹。
形迹任化迁，元枢守贞一。
望岫君息心，清谈讵能悉。
亡妇榇归自闽生去死还惨裂心肺幽灵有觉亮亦同之爰述长途之踽凉弥感重泉之暌阻作魂归来歌觞而告之歌曰 其三
李振钧（清代）

魂归来兮皖江涘，龙山高兮室则迩。石松苍苍兮石湖瀰瀰，念所亲兮两阿姊。

期得见兮陶然喜，俄焉悟兮悲已死。易我舟兮发如矢，言永别兮从兹始。

呜呼三歌兮歌不已，红树半江兮白波起。
青县晓发
浦瑾（明代）

垂柳迷归路，飞花引去舟。叠峰山错峙，曲岸水回流。

凫岸晴方举，鱼龙暖欲浮。身随吾道在，此外复何谋。
六州歌头·长怀望断
张孝祥（宋代）

长怀望断，关塞莽然平。征尘暗，霜风劲，悄边声。黯销凝。追想当年事，殆天数，非人力，洙泗上，弦歌地，亦膻腥。隔水毡乡，落日牛羊下，区脱纵横。看名王宵猎，骑火一川明。笳鼓悲鸣。遣人惊。念腰间箭，匣中剑，空埃蠹，竟何成。时易失，心徒壮，岁将零。渺神京。干羽方怀远，静烽燧，且休兵。冠盖使，纷驰骛，若为情。闻道中原遗老，常南望，羽葆霓旌。使行人到此，忠愤气填膺。有泪如倾。
琵琶亭
梅挚（宋代）

陶令归来为逸赋，乐天谪宦起悲歌。
有弦应被无弦笑，何况临弦泣更多。
历城春日对酒
祖无择（宋代）

数尺游丝拂面来，数枝红杏向人开。
眼前信美非吾土，且劝春风酒一杯。
宫词三十三首
曹勋（宋代）

法书点画久非真，上圣传真妙入神。
凤翥龙盘时降出，二王应望属车尘。
与微之同赋梅花得香字三首
王安石（宋代）

浅浅池塘短短墙，年年为尔惜流芳。
向人自有无言意，倾国天教抵死香。
须袅黄金危欲堕，蒂团红蜡巧能装。
婵娟一种如冰雪，依倚春风笑野棠。
自天衣还城赠伯言
刘基（明代）

城上馀寒晓气凝，湖边春树绿层层。一山独表秦王望，众水皆朝夏后陵。

白眼嗣宗终嗜酒，青鞋子美谩寻僧。仙都石室烟霞里，早晚相携策瘦藤。
上牛头寺（牛头山在郪县西南，下有长乐寺）
杜甫（唐代）

青山意不尽，衮衮上牛头。无复能拘碍，真成浪出游。

花浓春寺静，竹细野池幽。何处莺啼切，移时独未休。
宿旌阳风月无尽藏和虞沧江二首
程公许（宋代）

仙翁飚驭何方去，犹记淘丹冽井中。
莫倚危栏长引啸，恐惊鸾鹤下罡风。
依韵和唐彦猷华亭十咏·吴王猎场
梅尧臣（宋代）

孙氏有吴国，四海未息戈。
猎以耀威武，平野万骑罗。
英雄魏与蜀，貔虎一何多。
世事异莫究，但见桑麻坡。
公馀八景 其一 一庭草色
徐庸（明代）

茸茸生意悦春华，绿藻闲庭衬落花。几度生金风偃处，官居浑似隐人家。
畹岩有仙人掌断委草中感赋
罗运崃（清代）

物化莽茫茫，草木胡旦夕。不为太华擎露盘，乃在荒岩卧烟砾。

神明浴水蛟为龙，斧凿撼山玉成石。春心乍失仙葩青，秋声遥望丛兰碧。

翻云覆雨日悠悠，百年我亦悲行客。